Anzǝm man ngga,
Yesu andǝ alaggana male nying Urǝshalima sǝ à o arǝ aɓea muna-la aɓa nzali Yahudi.
À kya pakkia anonggeo kam,
aban pakki aɓwana batisǝma.
Yohana gbal ka nda aban pak batisǝma a Ainon mǝnana aban Salim ngga,
acemǝnana mur na abanì kpǝm.
Ɓwapǝndǝa camarǝ yiu abani,
sǝ kǝ pakkia wia batisǝma.
(Anggo ka à malaká oasǝ Yohana a ndàkurban peatu ɗang.)
Aɓea alaggana mala Yohana andǝ ɓeɓwa Yahudi,
à lo makgir amur kuncau mala laki rǝu andǝ laki agir ace peri aban Ɓakuli.
Sǝ alaggana mala Yohana yiu abani à yì ne wi ama,
“Rabbi,
ɓalǝo kasǝa arǝ ɓwa mǝnana wu nda wunǝi a nkaring Nggeasala Jodan,
yì mǝnana a bangga sǝm cau amuri ka?
Nda kǝ̀ pakki aɓwana batisǝma ka,
sǝ aɓwana pwanǝna rǝia kat aban ká abani.”
Pǝlǝa Yohana na ama:
Ɓakuli na kǝ pe ɓwa turo mǝnana nǝ̀ pak ka.
Wun,
nǝ ɓamur rǝ wun ngga,
wu nǝ̀ nakunam mǝnana ǝn bang nǝma,
“Mǝ nda Kǝrǝsti,
Mǝ'amsǝban ɗang.
À turam nǝ turo ɓǝn aki wi dǝmbǝa yiu.”
Manfela ka mala bura-manfela na;
sǝ murǝm gyajam mala bura-manfela mǝnana cam aban kundǝe kǝ kwakikiri a rǝì ka,
ban kǝ ɓoari wi arǝ ok gi bura-manfela.
Mim gbal ka,
ban kǝ ɓoaram arǝ cau mǝno wu banggam ngga.
Dumǝna púp ama,
nǝ̀ nggǝ lidǝmbǝa nǝ gulo,
sǝ mim ngga mǝ nǝ nggǝ amsǝa.
Ɓwa mǝnana pur nǝ kuli ka,
nda mǝnana ndanǝ gulo kuti acili aɓwana kat ka.
Ɓwa mǝnana ndakani a ɓanza ka,
mala ɓanza na,
sǝ acau male ka a mala ɓanza na.
Sǝ ɓwa mǝnana sulǝ nǝ kuli ka,
ndanǝ gulo kuti aɓwana kat.
Yì ka,
yiu,
yi bǝlkuni amur gir mǝnana sǝna sǝ ok ka,
sǝ kǝɓwa ak cau male ɗang.
Sǝ ɓwa mǝnana kat ak cau male ka earǝna ama cau mala Ɓakuli ka mǝsǝcau na.
Ɓwa mǝnana Ɓakuli turi ka,
kǝ na gì Ɓakuli,
acemǝnana Ɓakuli soapi wi Bangŋo male pupup.
Ɓakuli earce Muni sǝ nyinggi wi girbunda kat a bui.
Koya ɓwa na sǝ pà ɓamuri aban Muna mala Ɓakuli ka,
ndanǝ yilǝmu mǝnana málá male pà kàm raka.
Sǝ ɓwa mǝnana kat ɓinǝ Muna mala Ɓakuli ka pà nǝ̀ kum yilǝmu ɗang,
bumlulla mala Ɓakuli ka nǝ̀ ueo amuri.